ព័ត៌មាន​អន្តរជាតិ​វីអូអេ​ ០៨ ធ្នូ យប់
ប្រទេស​ទន្លេ​មេគង្គ​សម្រេច​ចិត្ត​លើក​ពេល​​សម្រេច​ចិត្ត​លើ​​សំណើ​សាងសង់​ទំនប់​វារី​អគ្គិសនី​របស់​ប្រទេស​ឡាវ។
មន្ត្រីរដ្ឋាភិបាលមកពីប្រទេសអាស៊ីអាគ្នេយ៍ចំនួន៤បានស្រុះស្រួលគ្នានៅថ្ងៃព្រហស្បតិ៍ថា នឹងលើកពេលធ្វើការសម្រេចចិត្តរបស់ពួកគេទៅលើសំនួរតើអនុញ្ញាត ឬមិនអនុញ្ញាតការសាងសង់ទំនប់វារីអគ្គិសនី ដ៏ចម្រូងចម្រាស់នៅតាមដងទន្លេមេគង្គក្នុងប្រទេសឡាវ។ មេដឹកនាំអឺរ៉ុបកំពុងរៀបចំប្រជុំនៅក្រុង Brussels នៅថ្ងៃព្រហស្បតិ៍នេះដើម្បីចាប់ផ្តើមកិច្ចប្រជុំកំពូលមួយ ដែលអាចកំណត់ពីអនាគតប្រាក់អឺរ៉ូ។ មន្ត្រីខ្លះបានចាត់ទុកកិច្ចប្រជុំកំពូលអឺរ៉ុបនេះថា ជាពេលគិតគូរអំពីរូបិយប័ណ្ណរួមមួយនេះ ខណៈពេលដែលមានវិបត្តិបំណុលកើនឡើង។ ប៉ុន្តែពេលបើកកិច្ចប្រជុំជិតមកដល់ សុទិដ្ឋិនិយមបានធ្លាក់ចុះ។ លោក Vladimir Putin ប្រធានាធិបតីរុស្ស៊ីរិះគន់ស.រ.អ. ដោយចោទថា រដ្ឋាភិបាលក្រុងវ៉ាស៊ីនតោនកំពុងបង្កើនចលនាប្រឆាំងលោក។ លោក Vladimir Putin បាននិយាយនៅថ្ងៃព្រហស្បតិ៍នេះថា សម្តីរបស់លោកស្រី ហ៊ីឡារី គ្លីនតុន (Hillary Clinton) រដ្ឋមន្ត្រីការបរទេសស.រ.អ. បានផ្តល់សញ្ញាបែបនេះប្រាប់អ្នកប្រឆាំងលោក។ តុលាការប្រទេសថៃបានកាត់ទោសពលរដ្ឋអាមេរិកាំងម្នាក់ឈ្មោះ Joe Gordon ឲ្យជាប់ពន្ធនាគារ៣០ខែ ពីបទប្រមាថគ្រួសាររាជវង្សរបស់ប្រទេសថៃ ដោយនិយាយអំពីប្រវត្តិរាជវង្សស្តេចលើអ៊ីនធឺណិត ដែលជាទង្វើមួយត្រូវបានគេហាមប្រាមនោះ។ មន្ត្រីជាន់ខ្ពស់ម្នាក់នៃក្រសួងការបរទេសស.រ.អ. និយាយថា ផែនការប្រកាសថ្មីៗដើម្បីដាក់កម្លាំងទ័ពអាមេរិកាំងនៅប្រទេសអូស្ត្រាលី គឺមិនមែនមានគោលបំណងទប់ស្កាត់ឥទ្ធិពលរបស់ប្រទេសចិននៅក្នុងតំបន់នេះទេ។ សាធារណរដ្ឋប្រជាធិបតេយ្យកុងហ្គោកំពុងរៀបចំចេញលទ្ធផលចុងក្រោយនៃការបោះឆ្នោតប្រធានាធិបតីកាលពីសប្តាហ៍មុន ខណៈពេលមានការគំរាមកំហែងដោយអំពើហិង្សាពីអ្នកគាំទ្របេក្ខជនកំពូលៗ។ មន្ត្រីអាមេរិកាំងម្នាក់ដែលជាអ្នកតំណាងកំពូលរបស់ស.រ.អ. ទៅប្រទេសកូរ៉េខាងជើងកំពុងអំពាវនាវឲ្យរដ្ឋាភិបាលក្រុងព្យុងយ៉ាងចាត់វិធានការច្បាស់លាស់ ដើម្បីពិនិត្យឡើងវិញនូវកិច្ចពិភាក្សាដែលជាប់គាំងអំពីកម្មវិធីនុយក្លេអ៊ែររបស់ប្រទេសនេះ។ មន្ត្រីការបរទេសអូតង់មិនបានកាត់បន្ថយការភ័យខ្លាចរបស់រុស្ស៊ីទាក់ទងនឹងប្រព័ន្ធការពារមីស៊ីលនៅអឺរ៉ុបទេ។ Anders Fogh Rasmusen អគ្គលេខាធិការអង្គការអូតង់ បាននិយាយនៅថ្ងៃព្រហស្បតិ៍នេះថា ភាគីទាំងពីរនៅមានការខ្វែងគំនិតគ្នានៅឡើយអំពីសំណើនេះ ប៉ុន្តែគេបានដាក់ផែនការបន្តកិច្ចពិភាក្សាទៀត។ លោកក៏បានបដិសេធការអះអាងរបស់រដ្ឋាភិបាលក្រុងមូស្គូផងដែរដែលថា ប្រព័ន្ធការពារមីស៊ីលនេះប្រើសម្រាប់ប្រឆាំងនឹងរុស្ស៊ី។ មន្ត្រីម៉ិចស៊ីកូនិយាយថា ជនប្រដាប់អាវុធបានសម្លាប់មនុស្ស៤នាក់ក្នុងការវាយប្រហារលើឡានពេទ្យមួយនៅក្រុង Ciudad Juarezដែលស្ថិតជាប់ព្រំដែន។ សាក្សីឲ្យដឹងថា ឡានមួយគ្រឿងបានដឹកជនប្រដាប់អាវុធសម្រុកវាយប្រហារឡានពេទ្យនេះកាលពីថ្ងៃពុធ ហើយបានស្ទាក់ឲ្យឡានពេទ្យនេះឈប់។